আরতুগ্রুল
আরতুগ্রুল বা আরতুগ্রুল গাজী (উসমানীয় তুর্কি: ارطغرل; তুর্কমেনীয়: Ärtogrul Gazy) ছিলেন ১৩শ শতাব্দীর একজন কায়ি গোত্রের বে, যিনি উসমানীয় সাম্রাজ্যের প্রতিষ্ঠাতা প্রথম উসমানের পিতা ছিলেন। উসমানীয় ঐতিহ্য অনুসারে, তিনি ওঘুজ তুর্কিদের (তৎকালীন সময়ে তুর্কমান নামে পরিচিত) কায়ি গোত্রের নেতা সুলেইমান শাহের পুত্র ছিলেন (এই দাবি অনেক ঐতিহাসিকদের সমালোচনার মুখে পড়েছে)। এই তুর্কমানরা মঙ্গোল বিজয় থেকে বাঁচতে পশ্চিম মধ্য এশিয়া থেকে আনাতোলিয়ায় এসেছিল।